Jucătoarea română de tenis Irina Begu a fost învinsă de germanca Jule Niemeier cu 6-1, 6-3, sâmbătă, în semifinalele turneului ITF de la Wiesbaden (Germania), dotat cu premii totale de 100.000 de dolari, potrivit Agerpres.
Begu (33 ani, 128 WTA), a şasea favorită, s-a înclinat după o oră şi 17 minute de joc.
Dominată în primul set, Begu a condus-o pe Niemeier (24 ani, 111 WTA), a treia favorită, cu 2-0 în actul secund, dar germanca a câştigat ultimele patru ghemuri.
În finală, Niemeier o va înfrunta pe principala favorită, argentinianca Julia Riera.